Imtella' Settembru 10, 2021 Omm Afgana li rnexxielha taħrab minn Kabul wara li t-Taliban ħa r-riedni tal-Afganistan, welldet f'Ruma. It-tarbija, li jisimha Ghazal, li tfisser forma ta' poeżija bl-Għarbi, twieldet fl-Isptar San Filippo Neri ta' Ruma. Omm it-tarbija waslet fil-kapitali Taljana madwar ħmistax ilu. Laura Anelli, il-ġinekologa li ħadet ħsieb lill-omm tqila mindu rifset l-għatba tal-Italja, qalet li mal-wasla tagħha l-omm kienet imnikkta, imbeżżgħa li se titlef liċ-ċkejkna. Qalet, li t-tobba u l-infermiera ħadu ħsiebha lejl u nhar, u li b'xorti tajba l-omm u ċ-ċkejkna tagħha issa jinsabu qawwijin u sħaħ.